ล่าชื่อ ส.ส.ยื่นชวนส่ง ป.ป.ช.สอบ หน.ฝ่ายค้าน ฝ่าฝืนจริยธรรมร้ายแรง
สิระ เอาจริง ล่ารายชื่อ ส.ส.ยื่นชวนส่ง ป.ป.ช.สอบ 5 หัวหน้าพรรคฝ่ายค้าน ปม เสวนา ที่ปัตตานี ปล่อยนักวิชาการ เสนอแก้ รธน.มาตรา 1 ย้ำ เข้าข่ายฝ่าฝืนจริยธรรมร้ายแรง ซัด ธนาธร ประกาศฉีก รธน.ทั้งฉบับ สะท้อน มีรากความคิดอันตราย ,วันที่ 7 ต.ค. นายสิระ เจนจาคะ ส.ส.กทม. พรรคพลังประชารัฐ กล่าวถึงความคืบหน้าในการกดดันให้ 5 หัวหน้าพรรคฝ่ายค้าน ที่เป็น ส.ส. ประกอบด้วย นายสมพงษ์ อมรวิวัฒน์ ส.ส.เชียงใหม่ หัวหน้าพรรคเพื่อไทย นายวันมูหะมัดนอร์ มะทา ส.ส.บัญชีรายชื่อ หัวหน้าพรรคประชาชาติ นายธนาธร จึงรุ่งเรืองกิจ ส.ส.บัญชีรายชื่อ หัวหน้าพรรคอนาคตใหม่ นายสงคราม กิจเลิศไพโรจน์ ส.ส.บัญชีรายชื่อ หัวหน้าพรรคเพื่อชาติ และนายนิคม บุญวิเศษ ส.ส.บัญชีรายชื่อ หัวหน้าพรรคพลังปวงชนไทย ลาออกจากความเป็น ส.ส. หลังร่วมเวทีเสวนา 7 พรรคร่วมฝ่ายค้าน พลวัฒแก้ปัญหาจังหวัดชายแดนภาคใต้ สู่นับหนึ่งรัฐธรรมนูญใหม่ ที่ลานวัฒนธรรมจังหวัดปัตตานี เมื่อวันที่ 28 กันยายน ที่ผ่านมา มีเนื้อหาบิดเบือนข้อเท็จจริง มีลักษณะปลุกปั่นยุยงให้เกิดความปั่นป่วน หรือกระด้างกระเดื่องต่อประชาชน ถึงขนาดจะก่อความไม่สงบภายในราชอาณาจักร หรือเพื่อให้ประชาชนล่วงละเมิดกฎหมายแผ่นดิน ว่า เมื่อหัวหน้าพรรคฝ่ายค้าน ทั้งห้าพรรคไม่มีจิตสำนึกที่จะแสดงสปิริตรับผิดชอบด้วยการลาออกเอง ตนก็จะดำเนินการตามช่องทางของรัฐธรรมนูญ มาตรา 82 ด้วยการรวบรวมรายชื่อ ส.ส.ให้ได้ 50 คน เพื่อยื่นเรื่องต่อนายชวน หลีกภัย ประธานสภาฯ ส่ง ป.ป.ช.สอบมาตรฐานจริยธรรม ส.ส.ทั้ง 5 คน เนื่องจากเห็นว่า พฤติกรรมของบุคคลทั้งหมดเข้าข่ายละเมิดมาตรฐานจริยธรรมอย่างร้ายแรง ไล่ตั้งแต่หมวด 1 มาตรฐานทางจริยธรรม อันเป็นอุดมการณ์ข้อ 6 ที่บัญญัติว่า ต้องพิทักษ์รักษาไว้ซึ่งสถาบันพระมหากษัตริย์ เอกราช อธิปไตย บูรณภาพแห่งอาณาเขตและเขตที่ประเทศไทยมีสิทธิอธิปไตย เกียรติภูมิและผลประโยชน์ของชาติ ความมั่นคงของรัฐและควมสงบเรียบร้อยของประชาชน และ หมวดสองมาตรฐานทางจริยธรรมอันเป็นค่านิยมหลัก ข้อ 15 ที่บัญญัติว่า ต้องให้ข้อมูลข่าวสารตามข้อเท็จจริงแก่ประชาชน หรือสื่อมวลชนอันอยู่ในความรับผิดชอบของตน ถูกต้องครบถ้วนและไม่บิดเบือน โดยในหมวด 4 ว่าด้วยการฝ่าฝืนหรือไม่ปฏิบัติตามมาตรฐานทางจริยธรรม ระบุไว้ในข้อ 27 ชัดเจนว่า การฝ่าฝืนหรือไม่ปฏิบัติตามมาตรฐานทางจริยธรรมในหมวด 1 ให้ถือว่ามีลักษณะร้ายแรง,หัวหน้าพรรคทั้ง 5 คน ร่วมในเวทีเสวนาปล่อยให้ อาจารย์จากมหาวิทยาลัยเกษตรศาสตร์ เสนอให้แก้รัฐธรรมนูญ มาตรา 1 ประเทศไทยเป็นราชอาณาจักรอันหนึ่งอันเดียวจะแบ่งแยกมิได้ โดยไม่มีการทักท้วง เท่ากับรู้เห็นเป็นใจ ให้มีการแก้รัฐธรรมนูญมาตรานี้ จึงเข้าข่ายละเมิดมาตรฐานทางจริยธรรมอย่างร้ายแรง ตามที่กำหนดไว้ในหมวด 1 ข้อ 6 ไม่เพียงเท่านั้น นายธนาธร ยังย้ำตลอดว่า ต้องการฉีกรัฐธรรมนูญเพื่อยกร่างใหม่ทั้งฉบับ แม้ในภายหลังจะมีความพยายามชี้แจงว่า จะไม่แตะ มาตรา 1 และมาตรา 2 สวนทางกับที่เคยประกาศฉีกรัฐธรรมนูญร่างใหม่ ถือว่า มีรากความคิดที่อันตราย เพราะไม่มีอะไรเป็นหลักประกันว่า คนเหล่านี้จะไม่แตะ มาตรา 1 และมาตรา 2 ตามที่มีการแก้ตัวอยู่ในขณะนี้ ประกอบกับไม่ท้วงติงความเห็นในวงเสวนาที่ต้องการให้แก้ มาตรา 1 ก็เท่ากับมีเชื้อความคิดอยู่ในหัวสมองของคนเหล่านี้ แต่พยายามปิดบัง ซ่อนเร้นเพื่อหลอกลวงประชาชน จึงอยากให้คนไทยรู้เท่าทันคนเหล่านี้ด้วย นายสิระ กล่าว,ข่าวเกี่ยวข้อง ,ฝ่ายค้านบุกกองปราบ เอาผิด มทภ.4-ผอ.รมน.ภาค 4 หมิ่นประมาท แจ้งความเท็จ
สิระ เอาจริง ล่ารายชื่อ ส.ส.ยื่นชวนส่ง ป.ป.ช.สอบ 5 หัวหน้าพรรคฝ่ายค้าน ปม เสวนาที่ปัตตานี ปล่อยนักวิชาการ เสนอแก้ รธน.มาตรา 1 ย้ำ เข้าข่ายฝ่าฝืนจริยธรรมร้ายแรง ซัด ธนาธร ประกาศฉีก รธน.
สิระ เจนจาคะ,พลังประชารัฐ,สอบจริยธรรม,5 หัวหน้าพรรคฝ่ายค้าน,แก้รธน.มาตรา 1,ยื่นประธานสภาผู้แทนราษฎร,ธนาธร จึงรุ่งเรืองกิจ,ข่าวทั่วไป